
A magyarországi sertéshús-feldolgozás gazdasági kérdései

Kulcsszavak: húsipar; jövedelmezőség; koncentrációelemzés; Lorenz görbe; HHI
A sertéságazat a 2017-2021-es időszakban több válsággal is szembenézett, ilyenek a Covid-19 pandémia, az afrikai sertéspestis és a takarmányárak világpiaci árának jelentős drágulása 2021- ben.
 Kutatásom fő célja, hogy bemutassam a 2017-2021 közötti időszakban hogyan alakult a sertéshús feldolgozás helyzete Magyarországon és következtetéseket vonjak le a sertéságazat összefüggéseire vonatkozóan. Négy hipotézist fogalmaztam meg a célkitűzéssel kapcsolatban. Első hipotézis (H1): Magyarországon a TEÁOR 10.11 főtevékenységet végző vállalkozások által meghatározott ágazatban magas a koncentráció. Második hipotézis (H2): Az árbevétel növekedésével nő a ROS értéke. Harmadik hipotézis (H3): Magyarországon, a 2017-2021 közötti időszakban a sertéshús feldolgozás legjelentősebb szereplőinek jövedelmezősége csökkenő tendenciát mutat. Negyedik hipotézis (H4): Magyarországon a sertéshús feldolgozás jövedelmezősége megfelel a V4 országok jövedelmezőségének ezen a területen. A szekunder adatgyűjtést követően, az EMIS adatbázisából nyert adatokat Tableau segítségével szemléltettem térképeken, ezzel vizsgálva a területi koncentrációt vállalatok száma, árbevétel és mérlegfőösszeg szerint. A szakágazati koncentrációt tovább elemeztem CR4, HHI, Gini index és Lorenz görbe segítségével. Az öt legnagyobb vállalat jövedelmezőségét ROS, ROA és ROE mutatók segítségével vizsgáltam 2017-2021 között, majd a 2021-es évben összehasonlítottam a vállalatok főbb mutatóit, eredményeit. A szakágazatban az árbevétel és ROS közötti kapcsolatot Spearman korrelációval vizsgáltam. A magyar NAICS 3116 ágazati jövedelmezőségnek a megfelelését a V4-es színvonalnak Kruskal-Wallis teszttel elemeztem.
 Az első hipotézisem elfogadtam, a szakágazat koncentrációja magas, de a szakirodalom alapján elmarad a fejlett nyugati országok (USA, Dánia) koncentrációjától, így integrációk létrehozása javasolt. A második hipotézisem elvetettem, nincs statisztikailag bizonyított összefüggés az árbevétel és a ROS között. A harmadik hipotézisem is elvetettem, a TOP5 vállalat jövedelmezősége ingadozott. A negyedik hipotézisem elfogadom, a magyar jövedelmezőség megfelel a V4 színvonalának.



